Europos Parlamento rezoliucija dėl spaudos laisvės Alžyre



Oficialusis leidinys 124 E , 15/05/2006 p. 0567 - 0569



P6_TA(2005)0242 Spaudos laisvė Alžyre Europos Parlamento rezoliucija dėl spaudos laisvės Alžyre Europos Parlamentas, - atsižvelgdamas į 2002 m. balandžio 21 d. Europos ir Viduržemio jūros regiono šalių asociacijos susitarimą tarp Europos Sąjungos ir Alžyro, - atsižvelgdamas į Jungtinių Tautų vystymo programos 2002, 2003 ir 2004 m. pranešimus dėl humanitarinio vystymosi Arabų šalyse, - atsižvelgdamas į 2003 m. gegužės 21 d. Komisijos pranešimą pavadinimu "ES veiklos dėl žmogaus teisių ir demokratijos su Viduržemio jūros regiono partneriais intensyvinimas" (KOM(2003)0294). - atsižvelgdamas į 2003 m. kovo 11 d. Komisijos pranešimą pavadinimu "Platesnė Europos kaimynystė: nauja santykių su mūsų rytų ir vakarų kaimynais struktūra" (KOM(2003)0104), - atsižvelgdamas į 2005 m. balandžio 12 d. Komisijos pranešimą pavadinimu "Europos ir Viduržemio jūros regiono šalių susitarimo dešimtosios metinės: darbo programa ateinančių penkerių metų iššūkiams įveikti" (KOM(2005)0139), - atsižvelgdamas į 2005 m. balandžio 28 d. EP rezoliuciją dėl metinio pranešimo dėl žmogaus teisių pasaulyje 2004 m. ir ES politikos šiuo klausimu [1], - atsižvelgdamas į 2005 m. kovo 15 d. Kaire priimtą Europos ir Viduržemio jūros šalių parlamentinės asamblėjos rezoliuciją dėl ekonominių ir finansinių klausimų, socialinių reikalų ir švietimo, - atsižvelgdamas į savo ankstesnes rezoliucijas dėl Alžyro, ypač į 2002 m. spalio 10 d. rezoliuciją dėl asociacijos susitarimo su Alžyru sudarymo [2], - atsižvelgdamas į EP Darbo tvarkos taisyklių 115 straipsnio 5 dalį, A. kadangi Europos ir Viduržemio jūros regiono šalių partneryste ypač siekiama sukurti taikos ir stabilumo regioną, pagrįstą pagarba žmogaus teisėms, pagrindinėms laisvėms ir demokratijai, B. kadangi Europos Sąjunga siekia skatinti demokratiją, gerą valdymą, teisinę valstybę ir visų žmogaus teisių gynimą, C. pakartodamas Alžyro vyriausybės įsipareigojimus, prisiimtus Barselonos deklaracija, priimta 1995 m. lapkričio 27– 28 d. Europos ir Viduržemio jūros regiono šalių konferencijos metu, D. atsižvelgdamas į pirmiau minėto Asociacijos susitarimo 2 straipsnį, kuriame numatyta, kad pagarba demokratijos principams ir pagrindinėms laisvėms yra susitarimo šalių vidaus ir užsienio politikos impulsas ir svarbiausia susitarimo dalis, E. kadangi Alžyre televizijos, radijo ir spaudos veikla priklauso valstybės monopoliui, F. nerimaudamas dėl spaudos laisvės padėties po 2001 m. Alžyro baudžiamojo kodekso reformos ir ypač dėl kai kurių jo nuostatų, kuriomis už šmeižimą gali būti skiriamos didelės baudos ir įkalinimo bausmės, G. kadangi privačių prancūzų kalba leidžiamų laikraščių, pvz., Le Matin, Liberté, Le soir d'Algérie ir El Watan, žurnalistams iškelta daug bylų dėl spaudos įstatymų pažeidimų; ypač nerimaudamas dėl įkalinimo bausmių, skirtų Farid Alilat, Fouad Boughanem, Hakim Laâlam, Abla Chérif, Hassane Zerrouky, Youssef Rezzoug, Yasmine Ferroukhi ir Hafnaoui Ghoul, H. primindamas, kad 2004 m. birželio 14 d. laikraščio Le Matin redaktorius Mohamed Benchicou buvo nuteistas kalėti mažiausiai dvejus metus dėl įstatymo, susijusio su valiutų keitimu ir kapitalo judėjimu, pažeidimo, jo laikraštis teismo sprendimu 2004 m. birželio mėnesį buvo prievarta likviduotas, o Alžyro valdžios institucijos 2005 m. balandžio 20 d. atmetė jo prašymą išleisti iš kalėjimo dėl sveikatos sutrikimų, nepaisydamos to, kad jo sveikatos būklė akivaizdžiai pablogėjo; taip pat primindamas, kad Er-raï Elâm spaudos susivienijimo vadovas Ahmed Benaoum buvo nuteistas ir kali nuo 2004 m. birželio 28 d., I. kadangi tebegalioja 1992 m. vasario 9 d. paskelbta nepaprastoji padėtis ir visi su ja susiję įsakymai bei teisiniai dokumentai, J. kadangi pagal Europos demokratijos ir žmogaus teisių iniciatyvą finansuojami projektai, kuriais siekiama plėtoti įvairius informacijos pateikimo kanalus ir stiprinti nepriklausomą Alžyro žiniasklaidą, 1. džiaugiasi, kad Alžyro parlamentas ratifikavo pirmiau minėtą Asociacijos susitarimą, ir tikisi, kad iš karto po jo įsigaliojimo bus įmanoma atnaujinti politinį dialogą su Alžyru Asociacijos Taryboje; 2. pabrėžia, kad Europos ir Viduržemio jūros regiono šalių kaimynystės politika ir veiksmų programos, kuriomis siekiama stiprinti demokratiją, teisinę valstybę, pagarbą žmogaus teisėms ir ypač spaudos laisvę, yra svarbios ir joms reikia skirti ypatingą dėmesį rengiant minėtas programas; 3. ypač mano, kad 2001 m. gegužės mėnesio Alžyro baudžiamojo kodekso nuostatomis, kuriomis numatytos įkalinimo bausmės už prezidento, parlamento ar 'visų kitų viešųjų arba įgaliotųjų organų' šmeižimą, trukdoma dirbti Alžyro žurnalistams; 4. ragina Alžyro valdžios institucijas patvirtinti ir be delsimo įgyvendinti būtinas teisines priemones siekiant didžiausios pagarbos pagrindinėms žmogaus teisėms ir ypač užtikrinti spaudos laisvę, laikantis tarptautinių susitarimų, kurių šalimi yra Alžyras; šiuo atžvilgiu ragina veiksmingai dekriminalizuoti spaudos įstatymo pažeidimus; 5. ragina Alžyro valdžios institucijas be delsimo paleisti žurnalistus, įkalintus dėl šmeižto, nebepersekioti Alžyro privačios žiniasklaidos dėl jos reiškiamos nuomonės ir nutraukti Alžyro privačioms žiniasklaidos priemonėms iškeltas bylas; 6. mano, kad panaikinus nepaprastąją padėtį būtų padedama skatinti teisinę valstybę ir tai atitiktų Asociacijos susitarimo 2 straipsnio nuostatas; 7. ragina Tarybą ir Komisiją parengti aiškius mechanizmus, kad visos Asociacijos susitarimo šalys ir Europos Parlamentas, Nacionalinė Liaudies Asamblėja bei Alžyro pilietinė visuomenė galėtų stebėti, kaip laikomasi Asociacijos susitarimo 2 straipsnio nuostatų; 8. ragina ES pirmininkausiančią Jungtinę Karalystę sušaukti ES ir Alžyro Asociacijos Tarybą taip atnaujinant politinį dialogą su Alžyru bei į susitikimo darbotvarkę įtraukti spaudos laisvės klausimą; 9. ragina Komisiją ir toliau skatinti pagal Europos žmogaus teisių ir demokratijos iniciatyvą finansuojamas programas, kuriomis siekiama stiprinti nepriklausomą Alžyro žiniasklaidą ir plėtoti įvairiapusiškus informacijos pateikimo kanalus; 10. prašo spaudos laisvės klausimą iškelti kitame Tarpparlamentinės delegacijos ryšiams su Magrebo šalimis posėdyje; 11. paveda EP Pirmininkui perduoti šią rezoliuciją Tarybai, Generalinio Sekretoriaus / Vyriausiojo įgaliotinio BUSP Javiero Solanos asmeniniam įgaliotiniui žmogaus teisių klausimais, Komisijai ir Alžyro vyriausybei bei Nacionalinei Liaudies Asamblėjai. [1] Priimti tekstai, P6_TA (2005)0150. [2] OL C 279 E, 2003 11 20, p. 115. --------------------------------------------------